钦定古今图书集成/理学汇编/学行典/第258卷 > 段干木
## 钦定古今图书集成/理学汇编/学行典/第258卷 > 段干木

按《高士传》，“段干木者，晋人也，少贫且贱，心志不遂，乃
治清节，游西河，师事卜子夏，与田子方、李克、翟璜、吴
起等居于魏，皆为将，唯干木守道不仕。魏文侯欲见，
就造其门，段干木逾墙而避文侯，文侯以客礼待之，
出过其庐而轼。其仆问曰：‘干木布衣也，君轼其庐，不
已甚乎’？文侯曰：‘段干木贤者也，不移势利，怀君子之
道，隐处穷巷，声驰千里，吾敢不轼乎？干木先乎德，寡
人先乎势；干木富乎义，寡人富乎财。势不若德贵，财
不若义高’。”又请为相，不肯。后卑己，固请见。与语文侯，
立倦不敢息。夫文侯名过齐桓公者，盖能尊段干木、
敬卜子夏、友田子方故也。

按《说苑》：魏文侯见段干木，立倦而不敢息。及见翟璜，
踞堂而与之言，翟璜不说。文侯曰：“段干木官之则不
肯，禄之则不受，今汝欲官则相至，欲禄则上卿，既受
吾赏，又责吾礼，毋乃难乎。”

按《新序》：魏文侯过段干木之闾而轼。其仆曰：“君何为
轼？”曰：“此非段干木之闾乎？段干木盖贤者也，吾安敢
不轼？且吾闻段干木未尝肯以己易寡人也，吾安敢
高之？段干木光乎德，寡人光乎地；段干木富乎义，寡
人富乎财。地不如德，财不如义，寡人当事之者也。”遂
致禄百万，而时往问之。国人皆喜，相与诵之曰：“吾君
好正，段干木之敬；吾君好忠，段干木之隆。”居无几何，
秦兴兵欲攻魏，司马唐且谏秦君曰：“段干木贤者也，
而魏礼之，天下莫不闻，无乃不可加兵乎？”秦君以为
然，乃按兵而辍，不攻魏。文侯可谓善用兵矣。夫君子
善用兵也，不见其形而攻已成，其此之谓也。野人之
用兵，鼓声则似雷，号呼则动地，尘气冲天，流矢如雨，
扶伤举死，履肠涉血。无罪之民，其死者已量于泽矣。
而国之存亡，主之死生，犹未可知也，其离仁义亦远
矣。